
EKSPOZICIJOS „GRAFAI TIŠKEVIČIAI – ŠEIMA Į KRETINGĄ ATVEŽUSI VAKARŲ EUROPĄ“ TEMINIS PLANAS 

Kretingos dvaro sodyba – tai ne tik kultūros paminklas, bet ir svarbus Kretingos krašto istorijos, kultūros, švietimo bei bendruomenės simbolis, formavęs šio pajūrio mikroregiono tapatybę nuo XVI a. Šiandien Kretingos dvaro rūmuose ir pagalbiniuose pastatuose veikia Kretingos rajono savivaldybės muziejus, kviečiantis lankytojus pažinti šiaurės vakarų Lietuvos materialinę kultūrą, Kretingos krašto, miesto ir dvaro priešistorę, istoriją, kultūrą ir meną. Rūmai ir juos supantis parkas išlieka svarbia savivaldybės bendruomenių susibūrimo vieta, kurioje vyksta edukacinės programos, šventės, organizuojami reprezentaciniai renginiai. Kretingos dvaras simbolizuoja miesto ir savivaldybės savarankiškumą, kultūrinį identitetą ir bendruomenės vienybę. Jo išlikimas ir puoselėjimas – tai pagarba praeičiai ir įsipareigojimas ateičiai.
Šių dienų Kretingos dvaro sodyba atspindi paskutiniųjų dvaro savininkų, vienos įtakingiausių XIX a. – XX a. pr. Lietuvos aristokratų giminės, grafų Tiškevičių paliktus šio pajūrio krašto istorijoje ir materialinėje kultūroje pėdsakus. Grafo Juozapo Tiškevičiaus laikais, t. y. 1875–1891 m., dvaras tampa Kretingos širdimi – čia telkiama kultūrinė, ūkinė ir socialinė veikla, dvare diegiamos Vakarų Europos kultūros vertybės, Vakarų civilizacijos mokslo ir technikos naujovės. Grafas rekonstruoja rūmus, įrengia įspūdingą Vasaros sodą (mišraus stiliaus parką) ir jo miniatiūrą Žiemos sodą – vieną didžiausių privačių oranžerijų Europoje. Be to, dvare įrengiama pirmoji Lietuvoje elektrinė, tiekianti šviesą parkui ir Žiemos sodui, dvaro rūmai telefono ryšio linija sujungiami su palivarkais ir kaimynais kunigaikščiais Oginskiais. Šie inovatyvūs sprendimai liudija dvaro reikšmę kaip pažangos ir modernizacijos židinio.
Pasakojimas apie šią giminę – tai ne tik apie rūmus, dvarus ir mecenatystę. Tai – apie progresyvią viziją, kurią XIX a. II pusėje – XX a. pr. jie diegė čia, šiaurės vakarų Žemaitijoje, o kartu ir apie tai, kaip šios idėjos rezonuoja mūsų visuomenėje dabar. Muziejus tampa vieta, kur praeities aristokratijos fenomenas iš naujo reflektuojamas ne kaip uždaras, privilegijuotas pasaulis, bet kaip dvasinės aristokratijos šaltinis – tokios, kuri grįsta atsakomybe, išsilavinimu, pagarba kitam, visuomeniniu įsitraukimu.
Grafai Tiškevičiai Kretingoje atvėrė ne tik naujus dvarų architektūros, telefono linijos ar elektros horizontus – jie atvėrė vakarietiško miesto kultūros galimybę, kurioje pažanga eina išvien su kultūra, švietimu ir žmogišku orumu. Ekspozicija turėtų siūlyti ne tik stebėti, bet ir susimąstyti: kuo šios praeities idėjos gali būti gyvos šiandien? Ką reiškia būti pilietišku šiandien? Kokios vertybės kuria tvarų, stiprų visuomeninį audinį? 
Norime kviesti į muziejų ne tik kaip į istorinę kelionę, bet ir kaip į erdvę pokalbiui. Mūsų tikslas – kad lankytojai ne tik susipažintų su praeitimi, bet ir pajustų asmeninį santykį su ja. Kad kiekvienas apsilankęs užduotų sau klausimą: „Kuo aš galiu būti naudingas savo miestui? Kokias vertybes nešu ir perduodu toliau?“ Ekspozicija – tai ir vieta susitikimams, diskusijoms, tyrinėjimams. Kalbėsime apie dvarą, miestą, visuomenę, Tiškevičių giminę, inovacijas, vertybes, kurias kūrė grafai ir jų aplinka – ne tik per meno kūrinius, baldus ar dokumentus, bet ir per idėjas, kurios skleidėsi iš šių rūmų. Siekiame tapti ne tik praeities saugotojais, bet ir šiandienos dialogo skatintojais.
Prieš pradedant pasakojimą apie grafus Tiškevičius, būtina apžvelgti Kretingos ir jos dvaro istoriją, šio pajūrio mikroregiono tapatybę, rasti tas vertybes ir priežastis, kurios paskatino grafų šeimą palikti į jų tradicijas ir aristokratišką gyvenimo būdą įaugusius Vilnių ir Lentvarį, ir išsikelti į patį tuometinės imperijos pakraštį.
Dokumentuotos Kretingos istorijos ištakos siekia 1253 m., kai pirmąkart rašytiniuose istorijos šaltiniuose paminima Kretingos pilis ir jos valdovas Veltūnas. Dokumentai ir archeologiniai duomenys mena, kad priešistoriniais ir ankstyvaisiais istoriniais laikais Kretingos teritorijoje gyvena pagoniškos ideologijos terpėje susiformavusi kuršių bendruomenė. Ji 1252–1257 m. atsiduria christianizacijos akiratyje, priima krikštą ir priskiriama Klaipėdos šv. Mikalojaus parapijai. Tradicinės pagonybės puoselėtojų ir kaimynų žemaičių, skatinusių pagonybės ir krikščionybės konfrontaciją, įtakoje po Durbės mūšio Kretingos naujakrikštai atsigręžia nuo krikščionių, atmeta jų atneštas naująsias vertybes, o savo pilį paverčia priešakine tvirtove kovoje su Vokiečių ordinu. Krikščioniams pilį 1263 m. sudeginus, priešprieša trunka dar ne vieną dešimtmetį, pareikalaudama daugybės aukų, nualindama kraštą, pakeisdama jo demografiją, etninę sudėtį. Kretingos dvaro sodyboje išliko ryškūs kuršių materialinės kultūros pėdsakai. Tai aukštumos kyšulyje tarp Akmenos ir senojo tvenkinio esantis X–XIII a. kuršių kapinynas bei pavieniai radiniai iš suardytų XIII–XIV a. kapų dvarvietės kultūriniame sluoksnyje.
Vokiečių ordinui Melno taikos sutartimi dalį Kretingos pilies apygardos perleidus Lietuvos Didžiajai Kunigaikštystei, XV a. prasideda naujasis, šiuolaikiškos, jau sužemaitėjusios, Kretingos istorijos raidos etapas. Jo dominante iki XX a. pr. buvo Kretingos dvaras, valdomas iškilių Lietuvos Didžiosios Kunigaikštystės ir Abiejų Tautų Respublikos, o vėliau – ir Rusijos imperijos, garsių lietuvių, rusėnų, lenkų, rusų kilmės didikų šeimų, tarp kurių buvo Žemaičių seniūnai Kęsgailos, Lietuvos didieji kunigaikščiai Žygimantas Senasis ir Žygimantas Augustas, didikai Chodkevičiai, Sapiegos, Masalskiai, Potockiai, Zubovai ir labiausiai Kretingą išgarsinę grafai Tiškevičiai. Visos šios garsios Kretingą valdžiusios šeimos mūsų laikais sutinkamos Lietuvos, Lenkijos, Gudijos, Ukrainos, taip pat Latvijos, Rusijos istorijos vadovėliuose.
Kretingos žemės tuo metu driekiasi abipus Akmenos upės, palei valstybinę sieną su Vokiečių ordinu. Jose XV a. II p. – XVII a. pr. iškyla dvaras, iš kurio administruojami jam priskirti apylinkės kaimai, sudarantys valsčių, taip pat kontroliuojama valstybinė siena su Vokiečių ordinu. Per Kretingą eina svarbus prekybos kelias, jungiantis šiaurės vakarų Žemaitiją su Klaipėdos uostu, todėl XVI a. pab. Kretinga tampa miesteliu, svarbiu užsienio prekybos centru.
Tolesnę vietovės socialinę ir ekonominę raidą iš esmės XVII a. pakeičia Žemaičių seniūnas, Lietuvos didysis etmonas ir Vilniaus vaivada Jonas Karolis Chodkevičius (1570/1571–1621). Jis garsėja kaip genialus karvedys, puikus administratorius, vienuolynų, bažnyčių ir miestų statytojas. Vadovaudamas Lietuvos kariuomenei, pergalingai kovoja su švedais dėl Livonijos žemių, su jungtine Lenkijos, Lietuvos ir Zaporožės kazokų kariuomene sėkmingai atlaiko Abiejų Tautų Respubliką užkariauti siekiančios Osmanų imperijos kariaunos išpuolius. Didžiausią šlovę tuometiniame pasaulyje didžiajam karvedžiui atneša pergalė 1605 m. Kircholmo (Salaspilio) mūšyje, kai jo vadovaujama kariuomenė sutriuškina trigubai gausesnes švedų karaliaus Karolio IX pajėgas. Atsidėkodamas Viešpačiui už pergales, Jonas Karolis 1602 m. Kretingos kapinėse pastato pirmąją, medinę bažnytėlę, įsteigia parapiją, kuria rūpintis paveda broliams bernardinams/pranciškonams, 1607–1617 m. pastato mūrinį vienuolyno ir bažnyčios ansamblį, o priešais jį įkuria miestą, kuriam 1609 m. suteikia Magdeburgo teisę ir savo vardą, pavadindamas Karolštatu (Karolio miestu, taip Kretinga oficialiai vadinta iki XVIII a. pab.).
Reziduodamas Bychove ir Liachovičuose (Gudija) pasistatytose miestuose-tvirtovėse, Jonas Karolis su žmona Sofija mėgsta lankytis Kretingoje, pasėdėti po dvare augančiais ąžuolais, apsilankyti bernardinų/pranciškonų vienuolyne, tarti maldos žodžius bažnyčioje. Joje, po didžiuoju altoriumi, įrengia šeimos kriptą ir palaidoja abu anksti amžinybėn iškeliavusius sūnus Jeronimą Krizostomą ir Joną Kazimierą. Šalia sūnų 1619 m. atgula jų motina Sofija Mieleckaitė-Chodkevičienė. Čia vietą amžinam poilsiui pasirenka ir Jonas Karolis. Antrajai žmonai Onai Aloizei Ostrogiškei-Chodkevičienei neįvykdžius paskutiniosios jo valios, o karvedžio palaikams pradingus sudėtinguose istorijos verpetuose, jo atminimą Chodkevičių kriptoje saugo 2021 m. pastatytas kenotafas.
Po Chodkevičių seka blankesnius pėdsakus Kretingos istorijoje palikę Sapiegų (1622–1745 m.), Masalskių (1745–1794 m.) ir Potockių (1795–1806 m.) valdymo laikotarpiai. Visoms šioms giminėms dvaras atitenka kaip nuotakos kraitis. Jo savininkai siekia pagerinti savo pavaldinių, ypač – miestiečių, padėtį, rūpinasi vienuolynu ir bažnyčia, investuoja į dvaro ekonominę raidą, ne visada iš to gaudami naudos, kurią nurėžia besikartojantys karai, suirutės, maro epidemijos.
Iš Sapiegų giminės paminėtini Lietuvos didysis raštininkas Kazimieras Leonas Sapiega (1609–1656), apie 1640 m. suteikęs Kretingos-Karolštato miestui herbą su šv. Kazimiero atvaizdu (iki tol herbe, kaip ir šiandien, vaizduota Švč. Mergelė Marija), įtakingiausi to meto valstybės veikėjai, Vilniaus vaivados ir Lietuvos didieji etmonai, tėvas ir sūnus Povilas Jonas Sapiega (1609–1665) ir Kazimieras Jonas Povilas Sapiega (1637–1720). Pastarajam perėmus Kretingą, dvaro sodybą 1672 m. sudarė mediniai rūmai, svirnas, arklidės, kluonas, ratinė, vandens malūnas ir keli ūkiniai statiniai. Sodybą juosė griovys ir akmenų mūro siena su vartais ir pakeliamu tiltu nuo miesto pusės. Kitapus tvenkinio jau stovėjo palivarko sodyba. Archeologai dvarvietėje aptiko Sapiegų laikus menančio XVII a. viduryje – II pusėje statyto pastato akmeninius pamatus su pusrūsiu, daug keramikinių žiestų ir apžiestų indų šukių, puodyninių ir plokščiųjų koklių fragmentų, molio tinko, geležinių kaltinių vinių, žvėrių ir galvijų kaulų, degėsių, anglių, dvare lietų švininių šratų (kulkų) muškietoms, XVII a. signetinį žiedą, sidabro monetų – Vengrijos denarą, Švedijos karaliaus Gustavo Adolfo Livonijos šilingą, Švedijos karalienės Kristinos Livonijos šilingą ir kitų radinių. Dvaro inventoriai liudija, kad Sapiegų ir Masalskių laikais Kretingos dvaras prekybinius ryšius su Vakarais palaiko ne tik per Klaipėdos, bet ir per Rygos, Liepojos uostus. Sapiegų lėšomis 1672 m. rekonstruojamas vienuolyno pastatas, o prie kuklaus gotikinio bažnyčios fasado pristatomas masyvus keturkampis bokštas su aukšta smaile.
Kunigaikščiai Masalskiai valdo tik pusšimtį metų, tačiau per tą laiką pastebimai pakeičia Kretingos socialinę ir urbanistinę raidą. Lietuvos didysis etmonas ir Vilniaus kaštelionas Mykolas Juozapas Masalskis (1697–1768) tituluojasi Kretingos, Muišės ir Liachavičų grafu, o Kretingos dvaro valdas pradeda vadinti grafyste. Jis rūpinasi miestu, 1761 m. magistratui išsiunčią raštą, kuriuo reikalauja neapkrauti papildomais mokesčiais vokiečių amatininkų, priekaištauja, kad namai iki šiol be kaminų, o stogai tebėra dengti šiaudais, reikalauja, kad „kaminai virš stogo turi būti išvesti, gink, Dieve, kad neatsitiktų gaisras“.
Medinį Kretingos veidą mūriniu imasi keisti Mykolo Juozapo sūnus, Vilniaus vyskupas Ignotas Jokūbas Masalskis (1726–1794). Jis paliepia dvaro sodyboje pakelti ant akmenų pamato visus medinius pastatus, o naujus imasi statyti mūrinius. Jam valdant iškilo akmenų mūro ratinė su arklidėmis, vandens malūnas, bravoras (alaus darykla ir spirito varykla) su tvartu kieme, kalvė, palivarko tvartas, grūdų sandėlis. Miesto centre vyskupas taip pat reikalauja naujus namus statyti tik mūrinius, tam įsakydamas dvaro lėšomis pastatyti antrą plytinę. Jo pradėtos mūrinės statybos rezultatai atsispindi 1833 m. statistikoje, pasak kuriuos tuo metu miesto centre stovėjo 31 mūrinis namas. Jų skaičiumi Kretinga nusileido tik Vilniui (742 namai), Kaunui (66 namai) ir Kėdainiams (48 namai). Mūriniai namai sudarė 19 % visų pastatų, o Kretinga šiuo rodikliu po Vilniaus (55,8 %) buvo antra, lenkdama Kauną (12,2 %), Kėdainius (9,5 %), Jurbarką (4 %) ir Ukmergę (2,9 %). Dalies pastatų projektų autoriumi tampa garsus lietuvių architektas Laurynas Stuoka-Gucevičius, kuris 1793 m. parengia vyskupo Ignoto Jokūbo Masalskio namų Kretingoje abrisus.
Nykų, per dvaro, prieglaudos ir vienuolyno dirbamus laukus einantį, kelią nuo dvaro iki bažnyčios vyskupas apsodina liepų alėja, o dvaro sodyboje įkuria porą vaismedžių sodų. Prie tvenkinio priešais rūmus pasodina 16-kos vaismedžių sodą, kurį kerta skroblų alėjos. Kitą, didžiulį 320 rūšių vaismedžių sodą, į 16 dalių skaidomą liepų alėjų, užveisia buvusiose dvaro dirvose ir ganyklose į pietus nuo rūmų.
Rūpindamasis jaunimo švietimu, vyskupas nesitenkina miesto rotušėje veikiančia parapine/pradine mokykla, todėl jo vadovaujama Lietuvos edukacinė komisija 1775 m. atidaro pirmąją Vakarų Žemaitijoje vidurinę mokyklą – Karolštato aukštesniąją mokyklą. Jai vyskupas suteikia prie turgavietės stovėjusius dvaro namus, o šiems sudegus, 1789–1790 m. pastato naują dviejų aukštų mūrinį mokyklos ir bendrabučio pastatą.
Masalskiai proteguoja žydų bendruomenės kūrimąsi. Nors Magdeburgo teisės suteikimo Kretingai privilegija draudė mieste gyventi žydams, tačiau Masalskiai, suvokdami verslių šios tautos atstovų nešamą naudą miesto ir dvaro iždui, leidžia jiems kurtis už miesto sienos, kur netrunka atsirasti Žydų Naumiestis, vėliau tapęs miesto dalimi. Vyskupas Ignas Jokūbas Masalskis savo reikalų patikėtiniu pasirenka Kretingoje gimusį pirklį Bereką Joselevičių (1764–1809), tapusį T. Kosciuškos sukilimo dalyviu, pirmojo modernioje istorijoje žydų pulko organizatoriumi ir vadu, Abiejų Tautų Respublikos didvyriu.
Trumpiausiai dvarą valdžiusiai grafų Potockių šeimai paskendus skolose, Kretingos grafystė iš grafo Vincento Potockio (1740–1826) 1802 m. paimama į valstybės iždą ir inventorizuojama, o 1802–1804 m. teisme nagrinėjama byla dėl jos paėmimo valstybės nuosavybėn. Vincentui Potockiui pradėjus išpardavinėti nekilnojamąjį turtą, Kretingos dvarą su Tarvydų kaimu 1806 m. nuperka ir prie savo Šiaulių ekonomijos valdų prijungia Rusijos valstybės ir karo veikėjas, buvęs imperatorės Jekaterinos II favoritas, kunigaikštis, grafas Platonas Zubovas (1767–1822). Kretinga tampa menka, nuomininkų valdoma, didiko valdų dalelyte, kurioje pats savininkas vargu ar lankėsi. Tiesa, senieji kretingiškiai yra kitos nuomonės. Pasak jų, parke stūkso senas akmens suolas, seniau vadintas Sostu, o šiandien labiau žinomas kaip Meilės akmuo, ant kurio sėdėjusi rusų imperatorė Jekaterina su savo meilužiu Platonu Zubovu, atvykusi jo aplankyti. Be šio akmens, iš Platono Zubovo laikų dvaro sodyboje išliko 1816 m. statyta akmenų mūro tvora.
Naujas Kretingos dvaro pakilimas prasideda jo savininku 1827 m. tapus Platono broliui, generolui majorui Dmitrijui Zubovui (1764–1836). Nors šis čia negyvena, bet, rūpindamasis Kretingos valdos ateitimi ir ekonomine nauda, imasi plėtoti palivarkinę ūkio sistemą, 1829 m. panaikinto Tarvydų kaimo žemėje įsteigia Dimitravo palivarką, Kretingos dvaro sodyboje ima statyti plytų mūro ūkinius pastatus, 1834 m. rekonstruoja vyno ir spirito varyklą (bravorą), įkuria peizažinį (angliškojo stiliaus) parką su kaštonų alėjomis. Grafui mirus, jo valdas 1839 m. paveldi vienintelis sūnus, tikrasis valstybės patarėjas Nikolajus Zubovas (1801–1871). Šis, reziduodamas Ginkūnuose, Kretingos dvare renovuoja mūrinius ūkinius ir gamybinius pastatus, pastato neoklasicistinius mūrinius rūmus, plečia palivarkinę ūkio sistemą įsteigdamas Pryšmančių, Zaštardų/Platonavo, Žadeikių, Miniuvkos ir kitus palivarkus. Dvarą paveldėjus jauniausiam sūnui, atsargos pulkininkui Gavrilui Zubovui (1835–1891), už paveldėtojo skolas valdą netrukus teismas areštuoja ir 1874 m. varžytinėse parduoda pagrindiniam kreditoriui Juozapui Tiškevičiui. Formaliai Gavrilas Zubovas turi teisę per vienerius metus dvarą išsipirkti, tačiau to, suprantama, nepadaro. Žodinė tradicija byloja, kad jis Kretingą grafui Juozapui Tiškevičiui pralošė kortomis. Tačiau šis pasakojimas atsirado tik todėl, kad to meto supratimu aristokratui pralošti savo turtą atrodė garbingiau, negu prarasti jį už skolas.
Tokiu būdu po pusę amžiaus trukusio rusų didikų Zubovų valdymo Kretingos dvaras atitenka vieno turtingiausių XIX a. II pusės grafų Tiškevičių giminės atstovo Juozapo Tiškevičiaus (1835–1891) šeimai, iki tol rezidavusiai Vilniaus rūmuose ir Lentvario dvare. Smalsiam lankytojui žingeidu plačiau sužinoti apie grafų Tiškevičių giminės istoriją, jos kelią nuo savo ištakų Berdyčive iki Kretingos, žymesnių giminės atstovų nuopelnus.
Grafai Tiškevičiai tradiciškai save kildina iš didžiojo Lietuvos kunigaikščio Gedimino vyriausiojo sūnaus Mantvydo. Tačiau istoriškai giminės pirmtakas buvo Kijevo kunigaikščio Švitrigailos Algirdaičio patarėjas bajoras Kalenikas Miškovičius, už ištikimą tarnybą XV a. gavęs nemažai valdų Voluinėje. Tiesioginiu giminės pradininku tapo Kaleniko sūnus Tiška Kalenikovičius (~1452–1501). Jo sūnūs rašytiniuose šaltiniuose vadinami Tiškovičiais, o vėliau, lenkų kalbos įtakoje – Tiškevičiais. Iš pradžių Tiškevičiai buvo stačiatikiai. Po Bresto bažnytinės unijos XVI a. pab. tapo unitais, o XVII a. dauguma jų priėmė katalikybę ir sulenkėjo.
Tiškevičiai naudoja senas ištakas turintį Lelivos herbą, kurio skydo mėlyname lauke puikuojasi gulsčias auksinis pusmėnulis ir virš jo pakilusi šešiakampė žvaigždė. Manoma, kad į Europą šį ženklą iš Artimųjų Rytų atsivežė kryžiuočių riteriai. Pirmasis Lietuvoje šį herbą 1413 m. Horodlės unijos aktu iš Lenkijos šlėktų priėmė Vilniaus vaivada Albertas Vaitiekus Manvydas, laikęs save gediminaičiu – Gedimino sūnaus Mantvydo palikuonimi. Manvydų giminei 1505 m. tiesiogiai pasibaigus, giminės herbą perėmė Tiškevičiai. Šį simbolį naudojo daugiau kaip 830 Abiejų Tautų Respublikos bajorų giminių. Tiesa, XIX a. pab. – XX a. 2 deš. kai kurios Tiškevičių šeimos, tame tarpe kretingiškis Aleksandras Tiškevičius, herbe vietoje šešiakampės naudoja penkiakampe žvaigždę. Giminės herbu buvo puošiami rezidencijų portalai, kartušai, durys, interjero puošybos detalės, baldai, indai, stalo įrankiai, firminiai vokai ir laiškų popierius, antspauduojama korespondencija ir pan.
Kiekviena didikų giminė turi savo devizą. Grafų Tiškevičių šūkis yra lotyniška frazė „Nec aspera terrent“ („Sunkumai nebaugina“). Ji nusako giminės motyvaciją ar intenciją, ragina giminės atstovus būti bebaimiais, ryžtingai ir kryptingai darbuotis bei kovoti dėl šeimos, giminės, tėvynės ir valstybės gerovės bei šviesios ateities. 1903 m. Poznanėje išleistoje Tiškevičių giminės istorijoje „Tyszkiewiciana“ rašoma, kad giminės devizas lotyniškai skelbė „Deligas quem diligas“ („Išsirink, ką myli“). Kai kurios Tiškevičių šeimos turėjo savo devizus. Pasak paskutiniojo Palangos grafo Alfredo Marijos Tiškevičiaus, jų šeimos šūkis buvęs: „Świećcie na bezdrożach życia“ (pažodinis vertimas: „Švieskite gyvenimo bekelėse“; interpretacija: „Būkite žiburiais gyvenimo klystkeliuose“).
Tiškevičių giminės židiniu tapo Berdyčivo dvaras Ukrainoje. Palenkės vaivadai Vasiliui Tiškovičiui (1492–1571) persikėlus arčiau LDK sostinės Vilniaus, nuo 1567 m. Kretingos Tiškevičių protėviai rezidavo Lahoisko dvare, netoli Minsko (Gudija). Čia jie 1569 m. gavo paveldimą grafo titulą ir įkūrė grafų Tiškevičių giminės I (Lahoisko) liniją. Ryškiausi Lahoisko linijos atstovai – Žemaičių vyskupai, Žemaičių Kalvarijos įkūrėjas Jurgis Tiškevičius (1596–1656) ir Antanas Domininkas Tiškevičius (1692–1762), Abiejų Tautų Respublikos nepriklausomybės šalininkas, 1794 m. Lietuvos sukilėlių vado Jokūbo Jasinskio adjutantas, Varšuvos kunigaikštystės brigados generolas, 1812 m. Napoleono kariuomenės žygio į Rusiją dalyvis, o 1831 m. sukilimo Laikinosios lenkų centrinės vyriausybės Lietuvoje pirmininkas Tadas Tiškevičius (1774–1852), Lietuvos istorijos ir materialinės kultūros tyrinėjimų pradininkai, ekonomistas, archeologas, etnografas, geografas, dailės istorikas, kolekcininkas Konstantinas Benediktas Stanislovas Tiškevičius (1806–1868) ir jaunesnysis jo brolis, Vilniaus laikinosios archeologijos komisijos ir Senienų muziejaus (1857 m.) įkūrėjas Eustachijus Tiškevičius (1814–1873).
Šeimai ir jos įtakai augant, plėtėsi ir valdos. Iš Lahoisko dalis Tiškevičių keliasi į etnines lietuvių žemes rytų ir pietų Lietuvoje, iš kunigaikščių Radvilų 1811 m. išsiperka Biržų valdą ir įkuria nedalomą Biržų majoratą, tapusį etnografinėje Lietuvoje įsikūrusios grafų Tiškevičių giminės II (Biržų) linijos lopšiu. Toliau grafų Tiškevičių žvilgsnis krypsta į Lietuvos vakarus. Biržų dvarininkas Mykolas Juozapas Tiškevičius (1761–1839) susidomi pajūrio žemėmis ir 1824 m. už 177 171,88 sidabro rublio iš generolo Pranciškaus Ksavero Niesiolovskio nuperka Palangos valdą su Palangos ir Darbėnų dvarais, o 1828 m. iš rusų generolo Dmitrijaus Zubovo už 250 000 sidabro rublių išsinuomojo 9 metams Kretingos valdą. Nuo to laiko grafai Tiškevičiai tampa šiaurės vakarų Žemaitijoje plytėjusių valdų savininkais, prie Palangos valdos prijungia iš grafų Zubovų nupirktą Grūšlaukės dvarą.
Palangos valdą paveldi Mykolo Juozapo sūnus, Voložino dvarininkas Juozapas Mykolas Tiškevičius (1805–1844), kuris valdos administraciniame centre Darbėnuose stato mūrinę Šv. apaštalų Petro ir Pauliaus bažnyčią, netoli Vilniaus nusiperka Trakų Vokės dvarą. Su žmona Ona Zabielaite užaugina tris sūnus – Mykolą, Juozapą ir Joną Vitoldą Emanuelį Juozapą.
Vyriausiasis sūnus Mykolas Tiškevičius (1828–1897) iš dėdės Jono Konstantino paveldi Biržų majoratą, gyvena Paryžiuje ir Romoje, daug keliauja, kolekcionuoja meno vertybes ir senienas, domisi archeologija, dalyvauja Egipto, Pompėjos ir Herkulanumo archeologiniuose tyrinėjimuose, o, nutaręs persikelti nuolat gyventi į Romą, Biržų majoratą 1872 m. perduoda vyriausiajam sūnui Juozapui Tiškevičiui (1850–1905).
Mykolo brolis Jonas Vitoldas Emanuelis Juozapas Tiškevičius (1831–1892) paveldi pagrindinę tėvo valdą Valažiną ir Trakų Vokės dvarą, kuriame pastato šeimos rezidenciją. Jo sūnus Jonas Juozapas Tiškevičius (1867–1903) Trakų Vokėje įsteigia žuvivaisos ūkį, o rezidencijoje formuoja naują parką, kuriam sukurti pasikviečia prancūzų landšafto architektą Eduardą Fransua Andrė.
Nepilnametis Mykolo ir Jono Vitoldo jaunėlis brolis Juozapas Tiškevičiui (1835–1861) paveldi Gudijoje šalia Valažino buvusį Izabelino dvarą ir Palangos, Darbėnų bei Grūšlaukės dvarus Žemaitijoje. Anksti tėvo netekusio Juozapo auklėjimu rūpinasi dėdė, Biržų ordinatas Jonas Konstantinas Tiškevičius, testamentu užrašęs pasakišką tuo metu sumą – milijoną rublių. Baigęs Sankt Peterburge kavalerijos mokyklą, jaunas karininkas paskiriamas į Vilniaus 1-ąjį Sumų husarų pulką, krikštatėvio ir įtakingų tėvo draugų rekomenduojamas tampa Vilniaus generalgubernatoriaus adjutantu.
Generalgubernatoriaus adjutantas grafas Juozapas Tiškevičius (1835–1891) pasižymi silpnybe patrauklioms moterims, iki susilaukia trijų nesantuokinių vaikų, kuriuos įsivaikina. Nesantuokiniai vaikai negali paveldėti tėvo titulo ir valdų, todėl jų mokslui ir savarankiškam gyvenimui kiekvienam priskiria iki gyvos galvos po palivarką, iš kurio pajamų jie privalo išsilaikyti. Netoli Vilniaus grafas nusiperka Lentvario dvarą, pagaliau pasiryžęs sukurti šeimą, įsirengia jame rezidenciją, į kurią 1860 m. iš Barbarovo dvaro (Gudija) parsiveža žmoną – vengrų kraujo turinčią lenkų aristokratę Sofiją Horvataitę (1837–1919). Lentvaryje šeima leidžia vasaras, o likusį laiką gyvena Trakų gatvėje stovinčiuose rūmuose. Šalia Lentvario pradėjus tiesti geležinkelį Varšuva–Sankt Peterburgas ir jo atšaką į Virbalį, grafas apsiima savo lėšomis 1858–1862 m. pastatyti Lentvario geležinkelio stotį su visais tarnybiniais, pagalbiniais ir mechaninių dirbtuvių pastatais. Mainais už tai gauna rusų valdžios lengvatų superkant nusigyvenusių žemvaldžių dvarus, todėl didelę kapitalo dalį jis gali investuoti naujoms valdoms įsigyti.
XIX a. viduryje Tiškevičių giminė pasiekia savo klestėjimo piką, tapdama ne tik viena įtakingiausių, bet ir turtingiausių šeimų Lietuvoje, sudariusių šalies elito branduolį. Apie įtakingą brolių Juozapo ir Mykolo Tiškevičių vaidmenį to meto Lietuvos diduomenėje byloja tai, kad 1858 m. jiems patikima savo Lentvario ir Biržų valdose organizuoti medžioklę Vilniuje viešėjusiam Rusijos imperatoriui Aleksandrui II. Dėkingas caras broliams Juozapui, Mykolui ir Jonui Vitoldui Emanueliui Juozapui Tiškevičiams bei jų palikuoniams 1861 m. gegužės 8 d. patvirtina turėtą paveldimą grafo titulą.
Tiškevičių gyvenimo būdas iš esmės mažai kuo skiriasi nuo to, kas buvo būdinga ir įprasta daugumai to meto Lietuvos bei Europos aristokratų. XIX a. – XX a. pr. paplinta posakiai „kaip pas Tiškevičius“, „kaip Tiškevičius“, „pagal Tiškevičius“, o tai reiškė – labai gerai. Iš kitų Lietuvos aristokratų grafai Tiškevičiai savo klestėjimo laikotarpiu išsiskiria vertingomis bibliotekomis, Vakarų Europos dailės kolekcionavimu, vertingais paveikslais ir kitais meno kūriniais. Grafai Tiškevičiai savo gyvenimo būdu gerokai pranoksta Lietuvos aristokratijos vidurkį. Anot kultūros istoriko Eimanto Gudo, apie Tiškevičius labai dažnai būdavo sakoma, kad jie keistokai atrodo prie Neries krantų, nes jiems labiau tinka Senos pakrantės.
Tarnybinę Juozapo karjerą nutraukia 1863 m. sukilimo įvykiai. Sukilime grafas nedalyvauja, tačiau skiria pinigų sukilėliams apsiginkluoti. Prasidėjus neramumams, atsisako generalgubernatoriaus adjutanto pareigų ir su žmona išvyksta į Paryžių. Grįžęs atgal, lieka tarnauti Vilniaus 1-ame Sumų husarų pulke. Tvyrant rusų valdžios nepasitikėjimui lenkų ir lietuvių aristokratais, prasidėjus krašto rusifikacijai, lenkų ir lietuvių kalbų suvaržymui, Juozapas imasi ieškotis ramesnės vietos šeimos rezidencijai. Be to, tai daryti skatina ir šeimos ramybės drumstėja tapusi geležinkelio stotis: Lentvario rūmai virto savotišku priestočiu arba svečių namais, kuriuose ištisus metus lankosi daugybė svečių – artimųjų, pažįstamų ir nepažįstamų aristokratų, nutarusių pas Tiškevičius praleisti laiką, kol sulauks savo traukinio.
Todėl šeima nusižiūri ir už 70 tūkst. 380 sidabro rublių iš varžytinių nusiperka pačiame imperijos pakraštyje, šalia paveldėtosios Palangos esantį praskolintą grafų Zubovų Kretingos dvarą, kuriame 1878–1884 m. įsirengia nuolatinę rezidenciją. Kretingą Juozapas pasirenka ne atsitiktinai. Jį traukia čia išlikusi garsiojo karvedžio Jono Karolio Chodkevičiaus dvasia, vienintelis Vakarų Lietuvoje bernardinų/pranciškonų vienuolynas su bažnyčia, o svarbiausia buvo tai, kad kompaktiškai išplanuotoje dvaro sodyboje dominuoja kapitaliniai mūriniai pastatai, iš kurių išsiskiria balti kaip gulbė puikūs reprezentaciniai rūmai. Ne mažiau svarbus faktorius, padėjęs apsispręsti, buvo ir tai, kad šalia yra vokiečių Memelis – Klaipėda, su savo uostu, Vakarų civilizacijos forpostas carinės Rusijos imperijos pasienyje, patikimas portalas ryšiui su Vakarų Europa.
Kretingos dvaras tampa visų, Kuršo, Kauno, Vilniaus ir Minsko gubernijose išsibarsčiusių 27 dvarų su 400 000 ha žemės ir miško, administraciniu centru, administruojamu grafo Juozapo Tiškevičiaus valdų Kretingos vyriausiosios valdybos, kurios administratoriumi ir valdų kontrolieriumi grafas paskiria Pranciškų Jarmalavičių. Kretingoje prasideda perversmas, grafų Tiškevičių dvarą pavertęs tuo metu moderniausiu dvaru Lietuvoje. Daugeliu atveju Kretingoje grafo įgyvendinti projektai yra pirmieji ne tik Lietuvoje, bet ir visoje carinėje Rusijoje.
Grandioziniai dvaro sodybos pertvarkymo darbai pradedami planuoti 1878–1881 m., o 1882–1884 m. dvaras tampa savotiška Babelio bokšto statybų aikštele, kurioje bendraujama mažiausiai 9 kalbomis. Pertvarkos darbams vadovauja grafo valdų matininkas Jonas Šostakas, technikas Jonas Keturauskas, vyriausiasis daržininkas Liudvikas Haidukas. Dirbama iš karto keliomis kryptimis. Tarp rūmų pagrindinio ir vakarinio korpusų kyla nematytos konstrukcijos statinys – darbininkai stato Žiemos sodo karkasą, veža ir deda stiklo paketus. Kiti statinio viduje prie sienų lipdo iš tolimų kraštų parvežtus koralus.
Dideli pokyčiai vyksta angliškajame parke. Prie senojo tvenkinio statomos altanos, mūrijama vandens kaskada, ant kurios viršūnės jaučių jungas atitempia didžiulį akmenį su jame iškaltais suolais – legendinį Sostą, ant kurio, esą, sėdėjusi imperatorė Jekaterina II. Į rytus nuo senojo tvenkinio samdiniai kastuvais kasa naująjį tvenkinį – ežerą, formuoja jame salą, renka akmenis, karučiais veža gruntą užtvankai supilti. Kita komanda nuo trečiojo tvenkinio tiesia vandentiekio vamzdžius link parko, formuoja virš jų sampilą keliukui, kurio šlaitus grindžia akmenimis ir velėnuoja. Priešais parterį grafo valdų vyriausiojo daržininko Liudviko Haiduko komanda pagal vokiečių parkų architekto Johano Laraso projektus eskizus įrenginėja geometrinę (prancūziškojo stiliaus) parko dalį su Gnomo, Floros, Galijoto, Apolono fontanais, antikinio stiliaus skulptūromis, rožynu, gėlynais, karpomų mažalapių liepų alėjomis, kurių sankirtoje stato rotondą. Parteryje atnaujinamas iš Zubovų laikų išlikęs fontanas su mergaitės skulptūra, priešais rūmus įrenginėjamas ornamentinio stiliaus gėlynas, šalia kurio supilama kalvelė altanai, joje sodinamas atvežtas suaugęs kaštonas, įrengiamas pirmasis Lietuvoje elektrinis apšvietimas.
Susisiekimui tarp dvaro ir miesto pagerinti tiesiama ir akmenimis grindžiama nauja gatvė (dabartinė Vilniaus gatvė), kuriai per Dupulčio upelį 1883 m. vokietis mūrininkas Gotfrydas Koskis stato pirmąjį mieste mūrinį tiltą. Palei gatvę darbininkai kloja pirmąjį Kretingoje šaligatvį, kad miestiečiams pėsčiomis būtų patogiau pasiekti dvaro parką, o dvariškiams – bažnyčią ir miesto centrą.
Šia gatve iš Vokietijos imperijos pro Kretingos muitinę 1883 m. balandžio 28 d. atvežama pirmoji Lietuvoje mašina elektros energijai gaminti, kurią atlydi pats elektrinės statybos generalinis rangovas Hamburgo inžinierius J. L. Huberis. Netrukus, rugpjūtį ir rugsėjį, iš tuometinio Memelio, šių dienų – Klaipėdos, per miestą arklių traukiamais vežimais vežama iki tol nematyta įranga pirmajai šalyje elektrinei, kuri įrenginėjama senajame akmeniniame vandens malūne, dalį jo nugriovus ir pristačius plytų mūro fachverko antstatą. Šalia pastato iškyla didžiulis kaminas elektrinės garo krosniai; tokio aukščio kaminą iki tol galima buvo išvysti tik Klaipėdoje. Elektrinėje šaltkalvis su komanda montuoja vandens turbiną, iš Vokietijos atvykęs mechanikas M. Hauelas su pagalbininkais įrenginėja elektros instaliaciją, keli darbininkai nuo elektrinės link parko parterio kasa griovius elektros kabeliams, prie parterio takų pastato penkis ąžuolinius stulpus su ant jų kabančiais elektrinio apšvietimo žibintais, o Žiemos sode pakabina tris didžiules elektros lempas.
Pertvarkomi ir rūmai. Mūrininkas Gotfrydas Koskis rūmų išorines sienas naujai tinkuoja, skardininkas keičia latakus ir lietvamzdžius. Prie gatvės stovinčio vakarinio korpuso viršutiniame aukšte grafai Juozapas ir Sofija Tiškevičiai įsirengia savo apartamentus su miegamuoju, grafo ir grafienės darbo kambariais, rūmų biblioteka ir voniomis, kuriose maudytis ateina ne tik grafo šeima, bet ir dvariškiai. Grafienė savo kambaryje tarp artimųjų nuotraukų saugo jos rašytą pirmosios savo gyvenime 1857–1858 m. kelionės po Vakarų Europą dienoraštį su spalvotais karoliukais ir auksuotais siūlais puoštu plunksnakočiu. Tai savotiška, tik jai pačiai skirta relikvija, kurią ji karts nuo karto pavarto sugrįždama į praeities prisiminimus. Grafienės ir gafo kabinetuose kabo atidaromi sidabro ir melchioro krucifiksai, kuriuose saugomos šv. Vincento ir šv. kankinio Felikso relikvijos. Ryšiui su išoriniu pasauliu palaikyti grafo kabinete 1882 m. atsiranda neregėtas negirdėtas stebuklingas aparatas – telefonas, kuriuo pirmąja Lietuvoje telefono linija Juozapas palaiko ryšį su bičiuliais, Rietave ir Plungėje šeimininkaujančiais kunigaikščiais Bogdanu ir Mykolo Oginskiais, taip pat – su savo Darbėnų, Genčų, Grūšlaukės (Pesčių), Palangos dvarų ūkvedžiais bei Vaineikių medžioklės vila, o vėliau – ir su naujai pastatytu Želvių palivarku. Pablogėjus grafo sveikatai, greta apartamentų įrengiamas dvaro gydytojo būstas. Apatiniame aukšte įsikuria grafo Juozapo Tiškevičiaus valdų vyriausiosios valdybos kontora, kurioje nuolat šeimininkauja kasininkas ir reikalų tvarkytojas. Šalia kontoros 1883 m. vasarą grafas, Rusijos valdžiai leidus, atidaro Kretingos pagalbinę telegrafo stotį, o jos telegrafininkui suteikia bustą ir apsiima mokėti atlyginimą.
Pagrindinio, t. y. rytinio, korpuso viduje statybininkai ir dažytojai-apdailininkai įrenginėja reprezentacines Baltąją, Žalsvąją ir Rausvąja sales, Mažąjį ir Didįjį salonus. Rausvoji salė pritaikoma rūmų orkestrui groti, todėl dvariškių pradedama kitaip vadinti Muzikos sale. Reprezentacines sales papuošia iš Vakarų Europos parvežti senoviniai, daugiausia – ampyro stiliaus baldai, Fransua Bušero, Entoni van Diko, kitų Vakarų Europos dailininkų paveikslai. Tik Baltosios salės baldai yra Liudviko XV, didžiojo salono – secesinio, o mažojo salono – pseudogdansko stiliaus. Rūmus puošia žymesnių grafų Tiškevičių giminės atstovų portretų galerija, didžiajame salone kabo trys dideli religinio turinio gobelenai. Salonuose stovi indaujos su Vakarų Europoje ir Sankt Peterburge nupirktais porcelianiniais ir fajanso servizais, sidabriniais ir sidabruotais stalo įrankiais; indus ir įrankius puošia grafų Tiškevičių šeimos herbai. Didžiajame salone pasitinkami svečiai, o mažajame tradiciškai pusryčių, pietų ar vakarienei renkasi grafų šeimyna su tarnautojais. Grafas su grafiene mėgsta naudoti savo stalo įrankius: šaukštus ir šakutes su išgraviruotais jų inicialais, grafas puikuojasi jam vardadienių proga dovanotais puošniais vokiečių meistrų darbo sidabriniais padėklu su bokalu, auksuotomis taurelėmis-puodeliais. Dvaro svečius pasitinka ir aptarnauja šveicorius ir liokajai, kurių livrėjas puošia sagos su grafų Tiškevičių giminės herbu.
Pagrindinio korpuso antrajame aukšte įrengiami kambariai grafų vaikams ir jų guvernantėms, patalpa su suolais ir sieniniu laikrodžiu vaikų mokyklai, o kambaryje šalia balkono – Damų kambarys. Pusrūsiuose atsiranda maisto sandėliai, tarnautojų virtuvė, buitinės ir gyvenamosios tarnautojų patalpos, dvaro vaistinė, o šalia Žiemos sodo – rūmų koplyčia. Koplyčioje grafas paliepia pakabinti kelionės po Italiją metu iš Porto Mauricio pranciškonų vienuolyno parvežtas Kryžiaus kelio stotis, taip pat seną paveikslą „Ecco Homo“, kurį Juozapas išgelbėjo iš rusų griaunamos Vilniaus šv. Juozapo Sužadėtinio katalikų bažnyčios, labiausiai už viską brangino ir laikė stebuklingu.
Į baigiamą statyti Žiemos sodą atvežama egzotiškų kraštų augalų – bananmedžių, afrikinių palmių, vijoklių ir kt. Jame iš viršaus uolų kaskada žemyn krenta vanduo, išsiliedamas į tarp augalų vingiuojančius upeliukus, kuriuose nardo dekoratyvinės žuvelės. Medžiuose čiulba kanarėlės, o sienas puošia koralai, kurie, aplieti vandeniu, sužiba įvairiomis spalvomis. Žiemos sodo galerijoje virš krioklio šeimyna vakaroja, švenčia šventes, priima svečius. Greta Žiemos sodo tvenkinio pusėje pristatytoje dalyje įrengiama pagrindinė rūmų virtuvė su pagalbinėmis patalpomis.
Pokyčiai neaplenkia ir Juozapo Tiškevičiaus paveldėtosios Palangos valdos, kurią sudaro Palangos, Darbėnų ir Grūšlaukės (Pesčių) dvarai. Prie jos grafas prijungia dar ir Genčų dvarą, nes jis yra arčiau Darbėnų, iš kurių administruojama Palangos valda. Vilimiškių palivarke šalia Palangos pastato plytinę, o Palangoje 1886 m. įrengia prieplauką privačiam jūros uostui. Jį su plytine sujungia siauruoju geležinkeliu, kuriame vagonetes traukia arkliai. Geležinkeliu atvežtas plytas plytininkas Otas Fachras sandėliuoja greta prieplaukos pastatytame sandėlyje, iš kurio vėliau krauna į Anglijoje įsigytą garlaivį „Feniksas“ ir kelis kartus per savaitę plukdo į sparčiai augantį Liepojos miestą ir karo uostą. Kartu gabenama pardavimui žemės ūkio produkcija, atplukdomos pramonės ir užjūrio kraštų prekės, atvyksta ir išvyksta vasarotojai.
Senoji Palangos dvaro sodyba virsta Kretingos grafų Tiškevičiaus šeimos ir giminės vasaros rezidencija, į kurią kurortiniam sezonui suvažiuoja artimi ir tolimi giminaičiai, draugai, pažįstami. Nuo 1877 m. dedami pagrindai kurortui – pastatomos kelios vilos, vasaros teatras, įrengiamos maudyklės, į kurias jūros vanduo pumpuojamas iš jūros požeminiais vamzdžiais. Nustatoma pliažo lankymo tvarka, jame įrengiamos persirengimo ir maudymosi kabinos. Tarp pliažo ir senojo dvaro plytintį vėjo pustomų smėlynų ruožą sudėtinga įveikti, ypač moterims. Todėl dvare apsistojusių poilsiautojų patogumui grafas leidžia arklininkui iš arklidžių išvesti žirgus ir pabalnoti juos dviviečiais cirko artistų balnais, kad poilsiautojai poromis galėtų nujoti iki jūros ir grįžti atgal. Be to, jis liepia nuo siaurojo geležinkelio iki rūmų nutiesti atšaką, keliose vagonetėse įtaiso suolus, paversdamas jas savotiškomis atviromis konkėmis – arklių tempiamais vagonėliais. Jais svečiai keliauja ne tik į paplūdimį, tačiau nuvežami ir prie legendinio Birutės kalno, link kurio nuo pagrindinės geležinkelio linijos nutiesiama kita atšaka. Senajame parke, kuriame vasarotojai gali apsilankyti tik įsigiję įėjimo bilietą, pastatoma keletas altanų, didžiulė veranda/rotonda, primityvios karuselės vaikams – pora maniežų su besisukančiais arkliukais ir rogutėmis, o 1883 m. liepą priešais senuosius dvaro rūmus iškyla puošnios architektūros statinys kurorto svečių pobūviams, pokyliams ir šokiams – kurhauzas.
Poilsiautojams grafai Juozapas ir Sofija organizuoja vakarones, gegužines, išvykas į Šventosios miškus ir Kretingos dvarą. Vasarotojus linksmina senajame dvaro parke grojantis samdomas pučiamųjų orkestras. Prie Vasaros teatro grafo sūnus Vladislovas suburia vasarojančio grafų Tiškevičių giminės jaunimo mėgėjų trupę, kurį stato įvairius vaidinimus, scenos vaizdelius, gyvuosius paveikslus. Jaunasis grafas Vladislovas 1886 m. su bendraminčiais leidžia kurorto svečiams skirtą rankraštinį savaitraštį „La Limande“ („Plekšnė“), kurį sodriu paryžietišku akcentu bažnyčios šventoriuje po pamaldų reklamuoja prancūzė guvernantė Marija Fajard.
Be Palangos, kuriamos naujos poilsio zonos. Statomos vilos Lentvario pušyne, kurį pamėgsta Vilniaus miestiečiai. Kretingoje prie naujojo tvenkinio iškyla svečiams apsistoti skirta vila. Genčų palivarke steigiama šeimos vasarvietė, statoma šveicariško stiliaus vila, namas aptarnaujančiam personalui, nauji pagalbiniai ūkiniai pastatai, suprojektuotas ir pradedamas kurti parkas su gėlynais ir vaismedžių sodu. Ši ramybės oazė nuolat sirguliuojančiam grafui buvo reikalinga pabėgti nuo vis triukšmingesniu tampančio Palangos kurorto. To meto spaudoje pasirodo žinutė, kad Juozapas Tiškevičius ruošiasi nupirkti Birštono kurortą ir pastatyti jame aukšto lygio gydyklų kompleksą. Deja, šio užmojo jam įgyvendinti nebuvo lemta.
Lietuvoje ir Žemaitijoje grafas Juozapas teturi vos vieną turtu, išmone ir polinkiu naujovėms sau lygų konkurentą – Rietavo dvaro savininką Bogdaną Oginskį, su kuriuo draugiškai lenktyniauja ir bendradarbiauja. Bogdanas Oginskis ir Plungėje rezidavęs jo brolis Mykolas Oginskis drauge su Tiškevičiais vasaroja Palangoje, dažnai svečiuojasi Kretingoje. Jų trijų dvarus, kaip jau minėta, 1882 m. sujungia pirmoji Lietuvoje telefono linija. Iš Bogdano Oginskio dvaro į Kretingą grafas pervilioja talentingą daržininką, Habsburgų rezidencijoje šalia Vienos praktiką išėjusį vengrų kilmės sodininką planuotoją Liudviką Haiduką (1856–1914), tapusį grafo valdų vyriausiuoju daržininku ir pagrindiniu Kretingos rezidencijos vasaros ir žiemos sodų kūrėju.
Juozapas yra ryžtingas ir stiprios valios žmogus, kuris, siekdamas savo tikslų, sugeba įveikti visas kelyje pasitaikančias kliūtis. Tvirtą valią jam padeda išlaikyti blaivus gyvenimo būdas. Namiškiams jis leidžia vartoti alų, vyną, tačiau pats svečiuose ir namuose per šventinius pokylius geria tik limonadą. Nors grafas buvo ir liko drąsus karininkas, tačiau jo nuo vaikystės neapleidžia didžiulis baimės jausmas pelėms ir kitiems graužikams, todėl grafų miegamojo viduryje stovinti didžiulė raudonmedžio lova iš visų pusių apkalta vielos tinklu ir primena didžiulį narvą. Tokie pat „narvai“ stovi ir medžioklės vilose, į kurias grafas atvyksta medžioti ar trumpam pabėgti poilsiui nuo kasdienių rūpesčių. Susirgęs plaučių liga, jis ima dažnai dusti, negali miegoti gulomis, todėl lovą staliui tenka pritaikyti miegui sėdomis. Ligai paralyžiavus kojas, grafas gali judėti tik invalido vežimėlyje arba nešamas krėsle keturių nešikų. Net ir sunkiai sirgdamas jis lieka kupinas novatoriškų idėjų, kurias įgyvendina padedamas ištikimos gyvenimo bendražygės žmonos grafienės Sofijos Horvataitės-Tiškevičienės, grafui pasiligojus tapusios nuolatine jo slaugytoja.
Vienas iš grafų Tiškevičių giminės bruožų tai, kad jie puikiai išmano ekonomiką ir finansus. Pasakojama, kad kai Vilniuje iš vienų jų rūmų į kitus maišuose buvo vežami grynieji, tai užsikimšo gatvės. Grafai Tiškevičiai sėkmingiau negu daugelis Lietuvos didikų prisitaiko prie kapitalizmo atėjimo ir baudžiavos panaikinimo. Pirkdamas dvarus, pirmenybę teikia miškingoje žemėje esančioms valdoms, kurių prasiskolinę šeimininkai iškirto mišką, todėl nekilnojamąjį turtą pardavinėja pusvelčiui. Žvelgdamas į priekį, jis yra tikras, kad kol užaugs vaikai, užaugs ir miškai, o valdos taps vertingesnės ir neš pelną palikuoniams. Paskutinį nekilnojamąjį turtą pardavusiems nusigyvenusiems bajorams Juozapas gailestingas, leidžia jiems su šeima pasilikti buvusiuose jų namuose, jų vaikams skiria išlaikymą. Pavyzdžiui, nupirkto Dunilovo dvaro savininką Ignotą Janiševskį paskiria administratoriumi, penkis jo mažamečius vaikus išleidžia į mokslus ir finansiškai paremia juos savarankiško gyvenimo pradžioje, o už vieno sūnaus, tapusio karininku, ištekina nesantuokinę savo dukterį Mariją.
Kretingos Tiškevičių ūkio veikla apdairiai diversifikuota. Pajamos plaukia iš dvarų, palivarkų, dirbamos ar komercinės paskirties žemės sklypų, smuklių ir malūnų nuomos, žemdirbystės, grūdininkystės, gyvulininkystės, medienos eksporto, plytinių produkcijos pardavimo. Būdamas abstinentas ir laikydamasis Žemaičių vyskupo Motiejaus Kazimiero Valančiaus raginimo negirdyti liaudies, Juozapas uždaro Žemaitijos valdose buvusius bravorus (spirito, alaus ir vyno daryklas), o Kretingos bravoro pastate įrengia bustus dvaro tarnautojams, tarnams ir ūkvedžio buveinę. Be tradicinės gyvulininkystės, jis užsiima ir veisline gyvulininkyste, veisia pamėgtus žemaitukus, kryžmina juos su arabų ir anglų veislės žirgais, Palangos pliaže vasaromis rengia žemaitukų lenktynes, kuriose dalyvauja ir apylinkės gyventojų išauginti šios veislės žirgai. Žirgams prižiūrėti samdo keturis arklininkus ir pusbernį arklininko padėjėją, kurie kartu atlieka ir vežėjo pareigas. Pajamas papildo Lentvaryje atidarytas vielos ir vinių fabrikas bei jo padalinys Kairėnų dvare. Visas pajamas ir išlaidas grafo valdų vyriausiosios valdybos kasininkas fiksuojama dvaro kasos knygose, kasos kvitus aprobuoja grafienė Sofija Tiškevičienė, antspaudu su grafų Tiškevičių giminės herbu tvirtina grafo valdų kontrolierius.
Kretingos ir Palangos dvaruose darbininkai gauna didesnius atlyginimus nei pas kitus dvarininkus. Aukštesnį atlyginimą lemia šalia esanti Vokietija, kurios pramonės įmonėse ir žemės ūkyje buvo mokama ženkliai daugiau nei Rusijos imperijoje. Pas grafą Tiškevičių samdomais darbininkais dirba ne tik vietiniai žemaičiai, bet ir Rytų Prūsijos bei Kuršo gubernijos vokiečiai, lietuvninkai, kuršininkai, latviai. Kumečiai gauna ordinariją – išlaikymą šeimai natūra ir pinigais, už papildomą padienį darbą dvaro kasoje jiems atlyginamą papildomai grynais pinigais. Kviesdamas darbams amatininkus – mūrininkus, dailides, kalvius ir pan., grafas pirmenybę teikia Prūsijos karalystės pavaldiniams, kur šių amatų meistrystė labiau pažengusi. Skardinimo darbus atlieka Kretingos žydai skardininkai, pastatų stogus dengia stogdengys Volpertas iš Darbėnų miestelio.
Prekės dvaro reikmėms perkamos daugiausia Klaipėdoje, Karaliaučiuje ir kt. Iš ten į Kretinga atkeliauja vazos Žiemos sodo augalams, rūmų virtuvės įranga ir indai, žemės ūkio padargai, cementas statyboms, anglis kurui, Kretingos ir Palangos plytinių įranga, grąžtas gintaro klodų paieškoms ir pan. Klaipėdoje per tarpininkus grafo reikalų patikėtinis Juozapas Vainoras užsako įrenginius ir pirmajai Lietuvoje elektrinei. Kiekvieną savaitę dvaro vežikas vykdavo į Klaipėdą veždamas į ją su reikalais dvaro administracijos atstovus, patį grafą arba grafienę, parveždamas į Klaipėdą atvykusius grafų svečius. Klaipėdos pakrašty Juozapas nusipirko vilos tipo pastatą su bokštu, kuriame šeimyniškiai apsistodavo atvykę apsipirkti, vizito pas dantų gydytoją, keliaudami į Vakarų Europą ar grįždami iš jos. Elena Klotilda Tiškevičiūtė prisimena, kad grįždamos iš Klaipėdos, grafaitės dalį pirkinių per valstybinę sieną perveždavo kontrabandos būdu – nesumokėjusios muito. Pasinaudodamos tuo, kad Rusijos sienos perėjimo punkto valdininkas jų netikrindavo, o apsiribodavo tik transporto priemonės apžiūra, kojinėse, kišenėse, po plačiais rūbais ir apsiaustais jos išslapstydavo nemažai įvairių prekių, kurias namuose iškraudamos ant stalo lenktyniaudavo, kuri daugiau kontrabandos parsivežė. Tokiu būdu jos parveždavo Vokietijoje išspausdintos lenkiškos literatūros ir lietuviškų maldaknygių, kurias rusų valdžia po 1863 m. sukilimo buvo uždraudusi spausdinti vietoje. Iš Kretingos, per katalikų bažnyčią ir pauparius, arba smulkių daiktų pardavėjus, šios knygos pasklisdavo po Žemaitiją.
Grafai Tiškevičiai naudojasi ir Kretingos krautuvininkų I. V. Glikmano, B. Kacenelenbogeno, A. Simono, P. Zegermano, A. Zolkovo, V. Zolkovo, I. Kolumbaus, A. Milnerio, S. Tubianskio, A. Šležo, S. Josielovičiaus paslaugomis, tokiu būdu paremdami šių smulkių miestelio verslininkų verslą.
Vakarų Europos kultūrai ir progresui prijaučianti Kretingos grafų Tiškevičių šeima formuoja ne tik naują miesto bei pajūrio veidą, bet keičia ir visuomenę. Atviri, svetingi, žingeidūs, modernūs grafai tampa socialinio kismo katalizatoriumi: imasi visuomenės švietimo, mecenatystės, lietuvybės rėmimo. Gyvendami Rusijos imperijoje, Juozapo ir Sofijos vaikai auga Vakarų Europos kultūros įtakoje, jiems samdomi mokytojai iš Lenkijos karalystės, Vokietijos imperijos, Prancūzijos, Jungtinės Karalystės, jie mokomi tikėjimo, istorijos, literatūros, gamtos mokslų, geografijos, fizikos, logikos, matematikos, algebros, matematikos, muzikos, dainavimo, lenkų, rusų, prancūzų, vokiečių ir anglų kalbų, bendrauja su mieste gyvenančiais lietuviais, vokiečiais ir žydais, dvaro tarnautojų čekų, vengrų šeimomis, namuose netrūksta užsienietiškų knygų bei periodikos. Tik vėliau berniukai išleidžiami mokytis į Sankt Peterburgo vidurines ir aukštąsias karo mokyklas, kuriose mokosi kartu su daugelio tautybių diduomenės vaikais iš Rusijos imperijos platybių. Tėvai nevaržo jaunųjų Tiškevičių gyvenimiškų sprendimų – Juozapo duktė Marija ir anūkas Kazimieras lieka viengungiais, jie nespaudžiami laikytis to meto šeimos kūrimo papročių. Maža to, Marija draugauja su mergina ir šeima neverčia jos veidmainiauti prieš aplinkinius.
XIX a. šeimoje dažnai bendraujama prancūzų kalba, kurią grafai naudoja susirašinėdami tarpusavyje bei su vaikais. Dažniausia šia kalba laiškus motinai rašo sūnūs Juozapas ir Vladislovas. Vyriausiasis sūnus Aleksandras pirmenybę teikia lenkų kalbai, kuria jis ir broliai laiškais bendrauja ir su tėvu. Išlikusi korespondencija liudija, kad dažniausiai laiškus tėvams, ypač motinai, mėgo rašyti sūnus Juozapas.
Grafai tampa socialinės veiklos pavyzdžiu, užsiima filantropija, karitatyvine veikla. Jie remia vaikų ir senelių prieglaudas, Palangoje ir Kretingoje organizuoja renginius aukoms labdarai rinkti. Juozapas tampa Kauno gubernijos vaikų prieglaudų draugijos nariu, pasirūpina Kretingoje prie kapinių ir bažnyčios pastatyti suolus su stoginėmis, kur išmaldos prašantys elgetos galėtų rasti pastogę lyjant ar sningant. Grafai moko filantropijos savo vaikus, per šventes siunčia juos su lauknešėliais pas neįgalius vargšus žmones ir našlaičius, remia dukrų Marijos, Sofijos ir Elenos Klotildos sumanymą, kuriuo kiekviena iš jų apsiėmė auklėti ir mokyti po našlaitę, kol jos taps pilnametės. Nemažai dėmesio Juozapas skiria dvaro kumečių sveikatai, nes puikiai supranta, kad nuo darbininkų sveikatos priklauso ir dvaro gerovė. Jiems susirgus, kumečius gydo dvaro samdytas felčeris, už vaistinėje nupirktus vaistus apmoka dvaro kasa, o esant rimtesnei ligai ligoniai guldomi į dvare atidarytą ligoninę, kur jų gydymu užsiima dvaro gydytojas. Dėl ligos, traumos ar senatvės darbingumą praradę samdiniai neišmetami į gatvę, jie su šeima gauna dvaro išlaikymą – ordinariją, o likę vienišiais apgyvendinami prie dvaro ligoninės atidarytoje našlaičių ir senelių prieglaudoje, kur prieglobstį randa ir nesantuokiniai vaikai.
Skirtingai nuo kitų didikų, grafai Tiškevičiai neužsidaro savo aplinkoje, lieka atviri miesto, valsčiaus bendruomenei, Palangos ir Juodkrantės kurortų poilsiautojams. Jie leidžia į dvarą užsukusiems pašaliečiams lankytis Žiemos sode, pasivaikščioti parke, į kurį įeiti specialiai įrengia vartelius iš Vilniaus gatvės pusės. Prie vartelių kabanti iškaba skelbia, kad parke draudžiama vedžiotis šunis, mindyti žolynus ir skinti gėles. Norintieji detaliau sužinoti apie augalus, gali išsikviesti dvaro daržininką.
Tiškevičiai mėgsta ir propaguoja muzikos meną. Dar tarnaudamas kariuomenėje, Juozapas suburia kazokų orkestrą, kuris vasaromis groja renginiuose Vilniuje, Lentvario ir Kretingos parkuose. Išėjęs į atsargą nuo 1883 m. rudens imasi burti rūmų orkestrą. Jo branduoliu tampa 1884 m. iš Austrijos imperijos atvykę čekai muzikantai. Jiems apsigyventi kitapus tvenkinio priešais rūmus pastatomas mūrinis namas, o tarp jo ir tvenkinio supilama kalvą orkestro altanai. Orkestras groja altanoje, rūmų Muzikos (Rausvojoje) salėje, o miesto ir apylinkės bendruomenės jo klausytis gali dvaro parke ir rotondoje. Po poros metų orkestras išyra, nes gimtinės išsiilgę muzikantai nutaria grįžti namo. Dvare gyventi su šeima lieka tik fleitininkas Pranciškus Suchanekas (1852–1922), tarnaujantis dvaro staliumi. Nelikus orkestro, renginiams grafas samdo keliaujančius muzikantus. Dvaro gyvenimui paįvairini vaikų muzikos ir vokiečių kalbos mokytoja Zelma Reti suburia rūmų chorą. Jo koncertai vyksta Žiemos sode, į kurį muzikos mylėtojai susirenka iš Kretingos miesto, Palangos ir apylinkės dvarų ir kaimų.
Grafas Juozapas Tiškevičius moka daug kalbų ir su pavaldiniais stengiasi kalbėti jų gimtąja kalba. Buitiniame lygmenyje jis žino ir lietuvių kalbą, kad galėtų bendrauti su valstiečiais. Rusams draudžiant viešumoje kalbėti lietuviškai, Palangoje, kuri priklauso Kuršo gubernijai ir kurioje šis draudimas negalioja, grafai apmoka Palangos vikarui ir gimnazijos kapelionui Marcijonui Jurgaičiui už vedamas žemaičių kalbos pamokas, o Palangos paveldėtojas Feliksas Vincentas Tiškevičius suteikia patalpas lietuvių inteligentams, 1899 m. surengusiems pirmąjį viešąjį lietuvišką vakarą, kuriame vaidinama komedija „Amerika pirtyje“ . Juozapo duktė Marija Tiškevičiūtė remia draudžiamos lietuviškos spaudos knygnešius, savo karietoje parveža iš Klaipėdos į Kretingą lietuviškus katalikiškus leidinius, bendradarbiauja su leidinio „Tėvynės sargas“ redakcija, kuri 1896 m. Nr. 6–7 publikuoja Laumės Lelivaitės slapyvardžiu Marijos sukurtą istorinę apysaką „Viskantas“. Jos brolis Aleksandras Tiškevičius palaiko ir remia lietuvių tautinį sąjūdį, 1897 m. rašte Kauno gubernatoriui Sergejui Suchodolskiui kritikuoja rusų valdžios politiką lietuvių atžvilgiu ir reikalauja panaikinti lietuvių kalbos draudimą, prie dvaro išlaiko nelegalią mokyklą, kurioje šalia lenkų, rusų kalbų vaikai mokosi gimtosios žemaičių kalbos, ruošiasi I Komunijai. Šią mokyklą lanko ir Aleksandro vaikai. Juozapo anūkas, Aleksandro sūnus Kazimieras Tiškevičius 1918–1921 m. tampa Lietuvos kariuomenės karininku, dalyvauja Nepriklausomybės kovose.
Juozapui 1891 m. mirus, jo šermenys vyksta Palangos dvare. Grafo kūną balzamuoja ir į puošnų sarkofagą paguldo iš Karaliaučiaus atvykęs gydytojas. Atsisveikinti suvažiuoja giminės, pažįstami, kariškiai, valdžios pareigūnai, ateina Palangos progimnazijos moksleiviai ir mokytojai, o iš Darbėnų atvyksta miestelio žydų bendruomenės delegacija su grafui skirta karūna-vainiku ir garbingų bendruomenės narių pasirašytu užuojautos raštu. Po šermenų gedulinga eisena arklių traukiamą katafalką palydi į Kretingos kapines. Dalinantis velionio palikimą, rezidenciją Kretingoje ir Dunilovo dvarą Gudijoje paveldi vyriausiasis sūnus Aleksandras (1864–1945), senąją rezidenciją Lentvaryje – Vladislovas (1865–1936), Kairėnus, Kaišiadoris, Osoviecą ir keletą smulkių pramonės įmonių Vilniuje – Antanas (1966–1920), Užutrakį, Daugirdiškes ir Izabeliną – Juozapas (1868–1917), Palangos dvarą – jaunėlis Feliksas Vincentas (1869–1932). Darbėnų, Grūšlaukės ir Jazdų dvarai liko grafienei Sofijai Tiškevičienei, o dukterims nuotakos kraičiui atiteko keli palivarkai (Dimitravas, Kumponai ir kt.).
Vaikų paveldėti dvarai, ypač miškingos valdos Gudijoje, toliau duoda pelną, kuris leidžia Juozapo įpėdiniams išsilaikyti aukštuomenės viršūnėje. Sūnūs veda įtakingų ir turtingų šeimų atžalas. Aleksandro žmona tampa žemvaldžio, Kauno apskrities bajorų maršalkos, Elonoravos ir Išlaužo dvarininko Stanislovo Puslovskio duktė Marija (1865–1939), Vladislovas veda lenkų kunigaikštytę Kristiną Mariją Aleksandrą Liubomirską (1871–1958), Antanas į žmonas paima garsaus Vilniaus vaistininko, oftalmologo, profesoriaus Zenono Civinskio dukrą Eleną (1879–1949), Juozapas susituokia su kunigaikštyte Jadvyga Stefanija Marija Juzefina Sviatopelk-Četvertynska (1878–1939), o Feliksas Vincentas aukso žiedus sumaino su įtakingo Prūsijos karalystės Poznanės Didžiosios Kunigaikštystės politinio veikėjo ir žemvaldžio Vladislovo Tomašo Juozapo Lonckio gražuole dukterimi Antanina Sofija (1870–1951). Jie su žmonomis kviečiami į karininkijos ir aristokratijos rengiamus pokylius, karnavalus, pietus ir kitas iškilmes. Aleksandras skiriamas Telšių apskrities taikos teismo tarėju, vėliau – garbės teisėju.
Visi Juozapo ir Sofijos sūnūs baigia Sankt Peterburge uždaras sukarintas vidurines mokyklas aristokratų vaikams. Aleksandras ir Feliksas Vincentas toliau studijuoja karo inžineriją, Vladislovas – teisę, Juozapas – ekonomiką, ir tik Antanas, per tėvo laidotuves patyręs sunkią galvos traumą ir ilgai gydęsis Vokietijoje, Pulavų žemės ūkio ir miškininkystės institute įgyja agronomo diplomą. Tapę karininkais Aleksandras tarnauja imperatoriaus rūmų leibgvardijoje, Juozapas – kavalergardų pulke, kur paskiriamas imperatoriaus motinos Marijos Sofijos Frederikos Dangmar Gliuksburg, rusų vadintos Marija Fiodorovna, asmeniniu adjutantu, o Feliksas Vincentas – 1-jame Kaukazo inžinerijos pulke. Aleksandrui suteikiamas imperatoriaus rūmų kamerjunkerio, o broliui Juozapui – kamerhero titulas. Vladislovas paskiriamas į valdinę tarnybą, tarnauja Rusijos teisingumo ministerijoje, vėliau – Rygos teismo apygardos taikos teisėju. Išėję į atsargą ar palikę tarnybą, broliai išvažinėja į savo valdas, kuria šeimas, aktyviai dalyvauja visuomeniniame ir politiniame gyvenime. Vladislovas Tiškevičius reikalauja iš Rusijos valdžius nutraukti žydų pogromus, pasisako valdžios vykdomą antilenkišką politiką, už lenkų kalbos grąžinimą lenkiškose mokyklose ir lenkų teisių praplėtimą ekonominiame ir politiniame gyvenime. Jis išrenkamas į I Rusijos valstybės dūmą, o jo brolis Aleksandras – į Valstybės tarybą.
Vladislovas, Juozapas ir Feliksas Vincentas Tiškevičiai pastato iki šių dienų lankytojus traukiančias reprezentacines Lentvario, Užutrakio ir Palangos dvarų sodybas su gražiausiais krašte parkais, kurių autoriumi tampa garsus prancūzų landšafto architektas Eduardas Fransua Andrė. Juozapas Tiškevičius naujai pasistatytoje rezidencijoje 1901 m. įsteigia Užutrakio majoratą, tampa pirmuoju jo ordinatu ir grafų Tiškevičių giminės III (Užutrakio) linijos pradininku. Vilniuje verslo ėmęsis Antanas Tiškevičius savo rezidenciją įkurdina dabartiniuose Lietuvos rašytojų rūmuose, o paveldėtąjį Kairėnų dvarą palieka poilsio išvykų, pasijodinėjimų žirgais ir žemės ūkio produkcijos auginimo, gamybos vieta. Grafai Feliksas Vincentas, Vladislovas ir Aleksandras tampa pagrindiniais Palangos, Lentvario ir rekonstruojamos Kretingos katalikų bažnyčių statybų rėmėjais. Aleksandras Tiškevičius su būsimu signataru Stanislovu Narutavičiumi ir kitais veikėjais 1909 m. įsteigia Telšių privačią gimnaziją, iki 1915 m. vadovauja gimnazijos draugijai, rūpinasi šios švietimo įstaigos išlaikymu ir veikla.
Vladislovas Tiškevičius garsėja kaip meno žinovas, kolekcininkas, sukaupia didžiulę kultūros, meno ir mokslo vertybių kolekciją, Milane atidaro dailės galeriją-antikvariatą, pavadintą „Galleria Warowland“ (lenkiško Lentvario „Landwarów“ pavadinimo anagrama), Vilniuje 1906 m. įkuria Mokslo ir meno muziejaus draugiją, į kurios veiklą įtraukia brolius ir daugelį to meto Lietuvos ir Vilniaus inteligentijos, paaukoja šiam muziejui didžiąją dalį meno ir muziejinių rinkinių. Draugijai susiliejus su Vilniaus lenkų mokslo bičiulių draugija, jos meno rinkinius perėmė 1941 m. įkurtas Lietuvos dailės muziejus. Vladislovo brolis Feliksas Vincentas Palangos apylinkėse surenka unikalų senovės gintaro dirbinių rinkinį, kurį sudaro mažiausiai 297 artefaktai – įvairių formų gintaro, taip pat akmens dirbiniai, reprezentuojantys neolito laikotarpio Narvos ir Pamarių kultūras, bei vėlyvojo geležies amžiaus gintaro ir metalo dirbiniai, priklausantys kuršių materialinei kultūrai. Dalį šio rinkinio jis 1908 m. perduoda Vilniaus mokslo bičiulių draugijai, o likusią dalį – 143 gintaro ir 5 akmens dirbinius, jo žmona Antanina Sofija Tiškevičienė 1936 m. padovanoja Kretingos muziejui.
Antanas Tiškevičius steigia ir plėtoja Vilniaus pramonės ir prekybos infrastruktūrą, pastato garinę duonos kepyklą ir įsteigia prekybos taškų kepyklos produkcijai realizuoti tinklą, dalyvauja miesto valdybos veikloje, renkamas valdybos pirmininku, inicijuoja paminklo-skulptūros poetui Adomui Mickevičiui atminti pastatymą Šv. Jonų bažnyčioje.
Seserys Sofija Marija ir Elena Klotilda Marija Tiškevičiūtės, kurioms brolis Aleksandras ir motina Sofija surengia vestuvių iškilmes Kretingoje, išteka už Lenkijos karalystės aristokratų Henriko Alberto Stanislovo Dembinskio ir Aleksandro Antano Felikso Oginskio bei išvyksta gyventi į Pšisuchos ir Korčevo dvarus. Tik vyriausioji sesuo Marija Tiškevičiūtė, vaikystėje pasižadėjusi netekėti, lieka viengungė, o savo asketišką gyvenimą paskiria filantropinei veiklai. Ji prie Kretingos dvaro prieglaudos 1898 m. įsteigia pirmąjį Lietuvoje lietuvišką vaikų darželį, Kretingoje išlaiko mokytoją, mokinančią dvaro tarnautojų ir miestelėnų dukras, gabiausias mergaites siunčia tęsti mokslų į gimnazijas. Motinos rūmuose Vilniuje 1898 m. atidaro vieną pirmųjų mieste privačių ambulatorijų, o ją uždarius, 1904 m. ten pat įsteigia neturtingų siuvėjų (moterų) prieglaudą, pavadintą Šv. Jadvygos namais. Nuo jaunų dienų ji domėjosi senove ir poezija, mėgo bendrauti su Palangoje vasarojančiais intelektualais, daug laiko skyrė žirgams, kuriems meilę jai nuo mažų dienų įskiepijo tėvas. Panašu, kad šie pomėgiai suvedė ją su poetu, prelatu Jonu Mačiuliu-Maironiu. Šis vasarodamas Palangoje būdavo dažnas grafų Tiškevičių svečias, o 1904 m. lenkų kalba parašė Lietuvos lenkams skirtą poemą „Z nad Biruty“ („Nuo Birutės kalno“), kurios pagrindinės veikėjos Celinos prototipu tapo Marija.
Kretingos paveldėtojui Aleksandrui Tiškevičiui vedus Mariją Puslovskytę (1865–1939), 1887 m. Kretingos grafų Tiškevičių šeimos valdos geografiškai ženkliai prasiplečia. Žmona kraičio parsineša Išlaužo dvarą netoli Kauno, Židikų dvarelį ir keletą palivarkų Žemaitijoje, o, tėvui Stanislovui Puslovskiui mirus, paveldi nemažą Eleonoravos dvarą su Panemunės pilimi. Kretingoje Aleksandras rekonstruoja rūmus, sumažina Žiemos sodą, įveda pirmąjį Kretingoje centrinį šildymą, remia evangelikų liuteronų bažnyčios statybą, tampa katalikų (bernardinų/pranciškonų) bažnyčios rekonstrukcijos komiteto pirmininku, pasamdo jai rekonstruoti žinomą Krokuvos architektą Slavomirą Odživolskį. Katalikų kapinėse pastato šeimos koplyčia, kurios kriptoje palaidoja tėvą Juozapą, nepilnametę dukterį Mariją, motiną Sofiją, per 1941 m. birželio sukilimą žuvusį sūnų Kazimierą, iš Užutrakio po sovietų 1939 m. invazijos atvykusią brolienę Jadvygą Tiškevičienę.
Smarkiai visi grafų Tiškevičių dvarai nukenčia per Pirmąjį pasaulinį karą. Karinės valdžios įsakymu grafų šeimoms pasitraukus į Rusijos gilumą, o Feliksui Vincentui – į Vokietiją, pas svainį Stanislovą Lonckį, dvaruose imasi šeimininkauti carinės Rusijos kareiviai, kiek vėliau – juos išstūmusi kaizerinė Vokietijos kariuomenė. Po Pirmojo pasaulinio karo grafų Tiškevičių valdos atsiduria dviejose valstybingumą atkūrusiose, tačiau priešingose politinėse stovyklose atsidūrusiose valstybėse – Lietuvoje ir Lenkijoje.
Pirmasis Pasaulinis karas ir pokaris išskiria ne tik Kretingos grafų Tiškevičių giminę, bet ir Kretingos paveldėtojo Aleksandro Tiškevičiaus šeimą. Iš sūnų Kretingoje lieka tik Kazimieras. Vyriausiasis sūnus Stanislovas Juozapas Marijonas (1888–1965), prieš karą studijavęs teisę Tartu ir Kazanės universitetuose, apsigyvena Varšuvoje, 1935–1944 m. dirba Varšuvos prezidento atstovu miesto Pietų rajone. Antrasis sūnus Juozapas (1890–1967), Krokuvos Jogailos universiteto absolventas, gyvena Lenkijai atitekusiame Dunilovo dvare, anksti tapęs našliu augina vienturtę dukrą Kristiną, o įsiplieskus naujam karui persikelia į Lodzę. Jauniausias sūnus Jurgis (1899–1939) nuo gimimo turi psichikos negalią. Todėl tėvai tarpukariu išsiunčia jį gydymuisi į Varšuvos psichoneurologinę ligoninę, kurios ligonius 1939 m. sušaudo Varšuvą užėmę vokiečiai. Tėvams atminimui lieka tik I Komunijos proga 1910 m. sūnui dovanotas ausinis kryželis. Į Lenkiją tarpukariu patraukė ir duktė Aleksandra Marija Sofija Marcelina (1893–1983), įstojusi į Kenčiančio Jėzaus Širdies seserų uršuliečių kongregaciją. Ji steigė pilkųjų uršuliečių vienuolynus Seradze, Juodšiliuose, Vilniuje, buvo Seradzo, Kelcų, Lipnicos Murovanos vienuolynų viršininkė. Jos sesuo Ona Marija (1897–?) baigė Petrogrado A. Jasčembskos gimnazijos lenkų skyrių, susirgusi išvyko Austriją. Kretingoje užaugusi kita sesuo Izabelė (1900–?) tarpukariu įgijo buhalterės išsilavinimą ir išvyko į Prancūziją. Jauniausia sesuo Imakulata (1904–1990) tarpukariu gyveno Lenkijoje, studijavo agronomijos mokslus Pulavų žemės ūkio ir miškininkystės institute. Įsibėgėjus Antrajam pasauliniam karui, grįžo į vokiečių užimtą Kretingą, padėjo tėvui šeimininkauti dvare. 1944 m. rudenį pasitraukė į Vokietiją, gyveno Elsteno karo pabėgėlių stovykloje, iš kur išvyko į Prancūziją. Paskutinįkart šeimyną Aleksandrui ir Marijai pavyksta į krūvą suburti 1937 m. per savo auksines vestuves, į kurias atvyko ne tik vaikai, bet ir Aleksandro seserys su savo vaikais. 
Didžiausią smūgį grafų Tiškevičių dvarų pajamoms suduoda Lietuvos žemės reforma. Ją įgyvendinant, iš Aleksandro ir Felikso Vincento Tiškevičių Kretingos ir Palangos dvarų valstybė nusavina tūkstančius hektarų žemės, palikdama nedidelius pavyzdinius ūkius, ūkininkavimas kuriuose duoda menkas pajamas, nebeleidžia išlaikyti ne tik reikalingų pajėgumų darbo jėgos, bet ir pačių dvarų ir palivarkų sodybų. Aleksandras su sūnumi Kazimieru Kretingoje bando suktis: plėtoja pienininkystę ir veislinę gyvulininkystę, kariuomenei ir verslininkams nuomoja ūkinius dvaro pastatus, dvare įkuria aliejaus spaudyklą-fabriką „Oelit“, medaus, sirupo ir saldainių dirbtuves „Šatrija“, metalo ir medžio tekinimo dirbtuves, miesto centre atidaro parduotuvę „Šatrija“, dvare pagamintą produkciją tiekia Klaipėdos krautuvėms.
Nepaisant finansinių sunkumų tarpukariu Kretingos grafai Tiškevičiai stengiasi išlikti visuomeniški. Nors bankas vėluojamus mokėti mokesčius išieško su policija, o pinigus už vekselius tenka skolintis iš bankų ir verslininkų, grafas Aleksandras Tiškevičius remia labdaringą Šv. Vincento Pauliečio draugiją, netoli dvaro įsikūrusį vienuolių pranciškonių moterų vienuolyną, katalikiškas visuomenines organizacijas, dalyvauja jų valdybų veikloje. Nepriklausomybės pradžioje grafas įsijungia į savivaldą, dalyvauja Kretingos valsčiaus bendruomenės veikloje, renkamas valsčiaus tarybos pirmininku, parašo ir Klaipėdoje savo lėšomis išspausdina brošiūra, kurioje aiškina savivaldos svarbą ir aktualumą, ragina nebūti apolitiškais ir aktyviai dalyvauti tiek pačios savivaldos veikloje, tiek ir tarybų rinkimuose. Jo sūnus Kazimieras – Lietuvos nepriklausomybės kovų dalyvis, atsargos karininkas, įkuria Kretingoje Lietuvos verslininkų sąjungos skyrių ir jam vadovauja, remia Jaunųjų ūkininkų ratelius ir apsiima vadovauti Jaunųjų ūkininkų globos tarybos skyriui, taip pat renkamas Kretingos apskrities savivaldybės valdybos nariu. Jis tampa Lietuvos šaulių sąjungos rėmėju, statybinėmis medžiagomis remia miesto parke stadioną statančius Kretingos kuopos šaulius.
Toliaregiškos Kretingos grafų Tiškevičių investicijos duoda grąžą ir šiandien. Meno bei mokslo mecenatystė, filantropija, dalyvavimas krašto politiniame ir visuomeniniame gyvenime yra ryškūs pavyzdžiai po sovietmečio okupacijos vis dar besiformuojančiai šiandieninei šalies visuomenei. Jų pastatytos ir puoselėtos Kretingos, Palangos, Užtrakio sodybos mūsų laikais tapo labiausiai lankomais Lietuvos muziejais, turistų traukos centrais, o Kairėnų dvare įsikūrė Vilniaus universiteto botanikos sodas. Atgimimo laukia ir pirmoji Kretingos grafų Tiškevičių rezidencija – Lentvario dvaras.
XX a. grafai Kretingos Tiškevičiai praranda savo įtaką, giminė ne savo noru smarkiai išblaškoma: vieni atsidūrė Rusijos tremtyje, kiti pasitraukė į Lenkiją, treti emigravo į Jungtinę Karalystę, Prancūziją, Jungtines Amerikos Valstijas. Lietuvoje šis praradimas yra susijęs su abiem pasauliniais karais, kylančiu nacionalizmu ir komunistine ideologija, kai aristokratija tapo nereikalinga. Valstybė ir tauta neteko savo elito, nes naujų giminių, kurios pakeistų senas, atsirado nedaug. Galutinai aristokratijos socialinę terpę sunaikino sovietmetis, kai tuo metu Vakarų Europoje ji išliko ir gyvavo natūraliai. Laikomės nuostatos, kad kiekviena tauta yra verta turėti savo elitą ir jis gali būti sudarytas iš labai įvairių socialinių grupių, o aristokratija yra viena iš jų ir bene svarbiausia. Šiuo metu Lietuvos visuomenėje vyrauja paviršutiniškas supratimas apie aristokratinę kultūrą. Ir nors Lietuvoje aristokratijos luomas prarastas negrįžtamai, būtina šiuolaikiniame kontekste supažindinti lankytojus aktualizuoti šios visuomenės grupės puoselėtas vertybes, formuojančias visuomenės moralinį kodą.
